সিএমআরআইয়ে ভাঙচুরের ঘটনায় পুলিশের বিরুদ্ধে নিষ্ক্রিয় থাকার অভিযোগ উঠল। বুধবার সকালে হাসপাতালে পুলিশ মোতায়েন থাকলেও ভাঙচুরের সময় তারা ‘দর্শক’ ছিল বলে অভিযোগ করছেন হাসপাতাল কর্তৃপক্ষ। কলকাতা পুলিশ সম্প্রতি জানিয়েছিল, যে কোনও ঘটনার ‘লাইভ’ ছবি মোবাইল ফোনের সাহায্যে পুলিশকর্মীরা লালবাজার এবং সংশ্লিষ্ট ডিভিশনের কন্ট্রোল রুমে পাঠাবেন। সেইমতো ঘটনাস্থলে পুলিশ মোতায়েন করে পরিস্থিতির মোকাবিলা করা হবে। এদিন তা করা হয়েছিল কি না, তা স্পষ্ট করেননি পুলিশকর্তারা।
সিএমআরআই কর্তৃপক্ষের অভিযোগ, বুধবার যখন ভাঙচুর চলছে, তখন সেখানেই উপস্থিত ছিল আলিপুর থানার পুলিশ। কিছুক্ষণের মধ্যেই র‌্যাফ নিয়ে সেখানে পৌঁছন ডিসি (সাউথ) প্রবীণকুমার ত্রিপাঠী। অভিযোগ, র‌্যাফ থাকা সত্ত্বেও উত্তেজিত জনতাকে নিয়ন্ত্রণ করতে তারা উদ্যোগী হয়নি। পরে বাহিনী আসে দক্ষিণের বিভিন্ন থানা থেকে। যদিও ততক্ষণে দু’দফায় ভাঙচুর হয়ে গিয়েছে হাসপাতালে।
পুলিশের একাংশের দাবি, পরিস্থিতি সামাল দেওয়া হয়েছে ঠিকভাবেই। লাঠিচার্জ করলে পরিস্থিতি আরও খারাপ হতে পারত। প্রবীণ এ বিষয়ে মন্তব্য না করলেও এদিনের ঘটনা প্রসঙ্গে অতিরিক্ত কমিশনার (৩) সুপ্রতিম সরকার বলেন, ‘‘কী ঘটনা ঘটেছিল, তা খতিয়ে দেখা হবে। যদি কারও গাফিলতি থাকে, ব্যবস্থা নেওয়া হবে।’’ ভাঙচুরের বিষয়ে তাঁর মন্তব্য, ‘‘দোষীদের চিহ্নিত করে কঠোর পদক্ষেপ করা হবে।’’
এদিনের ঘটনার প্রেক্ষিতে রাতের দিকে আলিপুর থানায় অভিযোগ দায়ের করেছেন সিএমআরআই কর্তৃপক্ষ। হাসপাতালের সিইও শান্তনু চট্টোপাধ্যায়ের দায়ের করা অভিযোগের ভিত্তিতে হাসপাতালে গন্ডগোল পাকানো, মারধর, হুমকি এবং হাসপাতালে ভাঙচুর চালানো সংক্রান্ত আইনের ধারায় মামলা রুজু করেছে পুলিশ। তবে তার আগে মৃত কিশোরী সাইকা পারভিনের বাবা মহম্মদ কালামের অভিযোগের ভিত্তিতে অনিচ্ছাকৃত খুনের ধারায় মামলাও রুজু করেছে পুলিশ।